**Tájékoztató az előrehozott és a kiegészítő / ismétlő érettségi vizsgáról**

* Az **érettségi jelentkezési lapot** személyes okmányokkal (születési anyakönyvi kivonat, személyi igazolvány vagy útlevél, lakcímkártya...) tökéletesen megegyezően töltsük ki.
* **Az előrehozott érettségi vizsgákra vonatkozó aktuális szabályok**:
	+ Nem lehet előrehozott érettségi vizsgát tenni azokból a tárgyakból (az idegen nyelvek és az informatika kivételével), melyek tanulása a helyi tanterv szerint a 12. évfolyamon fejeződik be.
	+ Az összes többi tárgyra (tehát idegen nyelvekre és informatikára, valamint minden olyan tárgyra, amelynek a tanulása a helyi tanterv szerint a 12. évfolyamnál korábban fejeződik be) azonos szabályozás vonatkozik. Ezekből **legkorábban a 10. évfolyamon, a tavaszi vizsgaidőszakban lehet előrehozott vizsgát tenni**, majd ezután bármelyik (tehát akár őszi) vizsgaidőszakban, függetlenül attól, hogy az adott tárgy tanulása mikor fejeződik be.
	+ Valamennyi esetben igaz, hogy aki előrehozott érettségi vizsgát tesz, annak az érintett tantárgy(ak)ból az írásbeli vizsgák kezdetéig (május 5.) teljesíteni kell a helyi tantervi követelményeket a 12. évfolyam végéig bezárólag, ha szükséges, akkor **osztályozóvizsgákon** megszerezve a hiányzó osztályzatokat. Kérjük, hogy ilyen esetben a jelentkező az érettségi jelentkezéssel egyidejűleg osztályozóvizsgára is jelentkezzen a honlapunkról letölthető **jelentkezési lappal** és ezt egyeztesse a szaktanárával is.
	+ Sikertelen előrehozott (és szintemelő vizsgát) legkorábban csak a rendes érettségi vizsga keretében lehet kijavítani (tehát korábban nem).
	+ Aki valamilyen tárgyból sikeres előrehozott érettségi vizsgát tesz, az középiskolai tanulmányai alatt a középszintű vizsga eredményét már csak emelt szinten legfeljebb egyszer, az emelt szintű vizsga eredményét pedig egyáltalán nem javíthatja.
	+ **Informatika** vizsgára a jelentkezőknek jelentkezéskor további kiegészítő adatlapot is ki kell majd tölteniük.
	+ Ha valaki korábbi vizsgaidőszakokban már jelentkezett előrehozott vizsgára, akkor a jelentkezéshez csatolni kell a korábbi vizsgák eredményét (illetve az esetleges sikertelen vizsgát) igazoló **eredeti** **törzslapkivonatot**. Ha valakinek ez nincs meg, abban az intézményben kérhet hiteles másodlatot, ahol az utolsó vizsgát letette.
	+ A jelentkezéseket kérem leadni legkésőbb **február 10-ig,** hogy az adatfeldolgozást időben meg tudjam kezdeni.
	+ Az érettségi jelentkezési lap kitöltésének és leadásának, illetve elküldésének jogvesztő határideje **február 15 (csütörtök)**. A határidő elmulasztása azzal jár, hogy az illető nem érettségizhet a május-júniusi vizsgaidőszakban.
* Aki mentességgel szeretne élni, az az érvényes szakvéleménye alapján Fűzi Katától kapja meg a nyilatkozatot, amit aláírva szintén csatolni kell a jelentkezéshez.
* Az érettségi jelentkezési lapot és a mentességgel kapcsolatos kérelmet kiskorú tanuló esetén a szülőnek is alá kell írni.
* A honlapon sok hasznos információt megtaláltok az érettségivel kapcsolatban, folyamatosan frissítjük az adatokat. <https://www.kag.info.hu/erettsegi>
* Az egyes vizsgatárgyak nyilvánosságra hozott anyagai tárgyankénti bontásban: <https://www.oktatas.hu/kozneveles/erettsegi/2024tavaszi_vizsgaidoszak/2024tavasz_nyilvanos_anyagok_listaja>
* Az egyes vizsgatárgyak vizsgakövetelményei és vizsgaleírásai tárgyankénti bontásban: <https://www.oktatas.hu/kozneveles/erettsegi/kozismereti_vizsgatargyak_2024tol>

Ha valaki valamelyik vizsgatárgyból egy korábbi sikertelen vizsgáját követően már második vagy további alkalommal jelentkezik javítóvizsgára, akkor a vizsga számára díjköteles. Az emelt szintű vizsga díja 67 000 Ft/vizsga, a középszintű vizsga díja 40 000 Ft/vizsga.

Korábban már érettségizettek jelentkezését a következők szerint tudjuk fogadni: aki csak emelt szintű vizsgát szeretne tenni, az személyesen csak a vizsgaszervezésre kijelölt, területileg illetékes fővárosi, megyei kormányhivatalokban (Budapest területén illetékes Budapest Főváros Kormányhivatala, 1056 Budapest, Váci utca 62-64., tel: 328- 5844, a többi kormányhivatal elérhetőségei a <https://dari.oktatas.hu/szervezet.index> honlapon találhatók), vagy postai úton az Oktatási Hivatal honlapjáról (<http://jelentkezesilap.ketszintu.hu/>) letölthető jelentkezési lappal vagy Ügyfélkapun keresztül (<https://ejel.ketszintu.hu/belepes>) tud jelentkezni. Aki középszintű vizsgát (is) tesz, annak minden jelentkezését (tehát az esetleges emelt szintűeket is) tudjuk fogadni. Ehhez a személyes találkozót mindenképpen egyeztessük előre emailben (nagy.iren@kag.hu ). Számukra a vizsga (a tanulói jogviszonyban megkezdett vizsga első javítóvizsgája kivételével) díjköteles.

AZ ÉRETTSÉGI JELENTKEZÉSI LAP ISKOLAI KITÖLTÉSÉNEK MENETRENDJE:

* Jelentkezési lapot az [űrlap](https://forms.gle/xPmWBqxkVQwKbQnV7) kitöltése és a kétszintű érettségi felületének nyitása (előreláthatólag január 20.) után kaptok az osztályfőnököktől.
* A személyre szóló jelentkezési lapokat **kék tollal, jól olvashatóan, nyomtatott nagybetűkkel, hiánytalanul** ki kell tölteni és aláírni (nagykorú jelentkező saját maga, kiskorú jelentkezőnek a szülője/gondviselője is).
* Bár a jelentkezés végső határideje február 15-e, kérem, hogy minél előbb, de legkésőbb **február 10-ig** mindenki hozza be a jelentkezési lapját. A jelentkezéshez tartozó összes papírt (jelentkezési lap, esetleges informatika kiegészítő adatlap, korábbi eredeti törzslapkivonat) mindenki egyetlen lefűzhető dossziéba rendezve hozza be.
* A jelentkezéshez mindenki hozza be a személyi igazolványt / útlevelet és a lakcímkártyát, amely alapján az adatait kitöltötte, leadáskor ellenőrzöm, hogy az adatok megfelelően lettek kitöltve.
* A jelentkezés leadása után a jelentkezési lapon szereplő adatokat rögzítem az érettségi számítógépes rendszerében, majd a rögzített adatokat a jelentkezőnek ellenőrzésre emailben visszaküldöm. Kérem, hogy ebben az emailben az összes adatot mindenki alaposan ellenőrizze, és az esetleges hibát jelezze.
* Kérdésekkel, problémákkal később a kitöltött jelentkezési lapokkal Nagy Irén adminisztrációs vezetőt keressétek emailben (nagy.iren@kag.hu), vagy személyesen az iskolában hétfő 3., csütörtök 3-4. vagy péntek 1. órában
* Aki február 10. után, de február 15-ig bármiben változtatni szeretne a jelentkezésén, erre természetesen lehetőség van, ebben az esetben is Nagy Irént kell keresni.
* Február 15-e után az érettségire jelentkezni nincs lehetőség, aki ezt a határidőt az első változat leadásával is elmulasztja, az a május-júniusi vizsgaidőszakban nem érettségizhet.